钦定古今图书集成/明伦汇编/官常典/第638卷 > 《陈武帝下州郡玺》陈徐陵
## 钦定古今图书集成/明伦汇编/官常典/第638卷 > 《陈武帝下州郡玺》陈徐陵

夫“四正革代，商周所以应天；五胜相推，轩羲所以当
运。”梁德不造，丧乱积年，东夏奔腾，西都荡覆；萧勃干
纪，非唯赵伦；侯景滔天，逾于刘载；贞阳反篡，贼约连
兵，江左累属于鲜卑，金陵久非于梁国。自有“氤氲混
沌之世，龙图凤纪之前，东汉兴平之初，西朝永嘉之
乱，天下纷崩，未有若于梁朝者也。”朕以虚薄，属当兴
“运，自昔登庸，首清诸越，徐门浪泊，靡不征行。浮海乘
山，所在戡定。冒愬风尘，骋驰师旅，六延梁祀，十剪强
寇，岂曰人谋，皆由天启。梁氏以天禄斯改，期运永终，
钦若唐虞，推其鼎玉。朕东西退让，拜手陈辞，避舜子
于箕山之阳，求支伯于沧洲之野。而公卿敦逼，率土
翘惶，天命难稽，遂享嘉祚。今月乙亥，升礼大坛，言念
迁桐，但有惭德。自梁氏将末，频月亢阳，火运斯终，秋
霖奄降，翌日成礼。”圆丘宿设，埃云晚霁，星象夜张，朝
景重轮，泫三危之膏露，晨光合璧，带五色之卿云。“顾
惟寡薄，弥惭休祉，昧旦丕显，方思致治。卿等拥旄方
岳，相任股肱，剖符名宇，方寄恤隐，玉历惟新，念有欣
庆，想深求民瘼，务在”廉平，爱惠以抚孤贫，威刑以御
彊猾。若有萑蒲之盗，或犯戎商，山谷之酋，擅彊幽险。
皆从肆赦，咸使知闻，如或迷途，俾在无贷。今遣使人，
具宣往旨，念思善政，副此虚怀。